## Justícia convoca 1,1 milions d’euros en ajudes per a tots els ajuntaments que tinguen un jutjat de pau o una oficina de justícia en el seu municipi

*** Se subvenciona, en els municipis amb menys de 7.000 habitants, els gastos de funcionament i del personal que no depén de l’Administració de justícia de la Generalitat
* El termini de presentació per a la sol·licitud de les ajudes és d’un mes a partir d’este dijous**

La Conselleria de Justícia i Administració Pública ha convocat les ajudes destinades a tots els ajuntaments en el municipi dels quals hi haja una seu d’un jutjat de pau o una oficina de justícia en el municipi (OJM). L’import total de les ajudes ascendix a 1.100.000 euros.

L’objectiu és subvencionar, d’una banda, els gastos generats pel funcionament d’estes instal·lacions i, d’altra banda, els gastos de personal que no depén orgànicament de l’Administració de justícia de la Generalitat, i que ostenta les secretaries del jutjat de pau o OJM per a l’any 2025 en els municipis amb població inferior a 7.000 habitants, així com aquells amb població igual o superior que no tenen places creades de personal de l’Administració de justícia.

El termini de presentació per a la sol·licitud de les ajudes serà d’un mes a partir d’este dijous, després de la publicació de la [resolució en el DOGV](https://dogv.gva.es/va/resultat-dogv?signatura=2025/20064).

Com a novetat, enguany cal recordar que l’LO 1/2025 de 2 gener de mesures en matèria d’eficiència del servici públic de justícia assenyala que, en la data de constitució prevista per a cada tribunal d’instància, els jutjats de pau es transformaran en OJM, i que la data d’entrada en funcionament dels tribunals d’instància s’efectuarà, de manera escalonada, en tres dates durant l’any 2025, que seran 1 de juliol, 1 d’octubre i 31 de desembre.

La quantia de les ajudes es farà en funció de les dades de població facilitades per l’INE (dades de població a 1 de gener de 2023), de conformitat amb el barem següent: els municipis d’1 a 499 habitants rebran 400 euros, els de 500 a 999 habitant, 700 euros, els municipis entre 1.000 i 2.999 habitants percebran 1.300 euros d’ajuda, de 3.000 a 4.999 habitants un total de 1.700 euros, els municipis entre 5.000 i 6.999 habitants, una subvenció de 2.150, i la quantia per als municipis de 7.000 o més habitants serà de 2.800 euros.

**Gastos subvencionables**

Dins d’estes ajudes, un total de 676.300 euros es destinaran a subvencionar gastos de funcionament del jutjat de pau o OJM, Es consideren gastos de funcionament l’arrendament d’edificis, maquinària, mobiliari, equips d’informació i un altre immobilitzat material, reparacions, manteniment i conservació, maquinària, material d’oficina i material informàtic si és el cas, així com els subministraments d’electricitat i aigua, la neteja, recanvis de maquinària, material electrònic i de telecomunicacions, i comunicacions telefòniques, postals o telegràfiques.

Les ajudes destinades a sufragar els gastos del personal que no depén orgànicament de l’Administració de justícia de la Generalitat i que ostenta les secretaries del jutjat de pau o OJM ascendix a 418.932 euros. Entre estos gastos s’entendran inclosos els pagaments del quart trimestre de l’any 2024 i dels tres primers trimestres de 2025 (corresponent els del quart trimestre de 2025 al pròxim exercici).

Fecha: 05/06/2025